BRATISLAVA. Počas tohto víkendu musia obyvatelia i návštevníci hlavného mesta rátať s dopravnými obmedzeniami. V nedeľu obmedzia dopravu na viacerých miestach, dôvodom je 66. ročník Národného behu Devín-Bratislava. V nočných hodinách počas oboch víkendových dní obmedzia dopravu v tuneli Sitina, informovala bratislavská policajná hovorkyňa Petra Hrášková.
V nedeľu pre bežecké preteky v čase od 8:00 do 13:00 obojsmerne uzavrú Rázusovo nábrežie, Vajanského nábrežie, Námestie Ľ. Štúra, Mostovú a Jesenského ulicu. Vjazd umožnia len autobusom, ktoré privezú účastníkov behu. Od 8:30 do približne 10:45 bude obojsmerne uzavretý úsek Muránska ulica, Kremeľská ulica a Devínska cesta po odbočku na Devín.
Od 9:45 do 11:30 bude uzavretý jazdný pruh v smere do mesta od Mlynskej doliny po Nový most, vrátane Nábrežia armádneho generála L. Svobodu. V čase medzi 10:00 a 12:00 nebude možné odbočiť z tohto nábrežia vľavo na Staromestskú ulicu. Pre beh budú výluky aj mestskej hromadnej dopravy. O iných obmedzeniach, ktoré budú nevyhnutné, bude polícia verejnosť včas informovať.
Počas tohto víkendu budú počas dňa čiastočne uzavreté obe rúry tunela Sitina, konkrétne ich pravé jazdné pruhy. Uzavrú ich dnes od 21:00, dôvodom sú práce na diaľnici D2 v úseku Lamačská cesta-Staré grunty, vrátane tunela. Premávku presmerujú do ľavého jazdného pruhu, najvyššia dovolená rýchlosť bude znížená na 60 km/h. Práce budú v nočných hodinách do 9:00, ukončia ich v pondelok o 4:00.